送韓撝秉則赴棣倅
作者：呂本中
朝代：宋

paragraphs: 公如玉壺冰，見即離煩熱。
况當清秋懸，更自貯霜月。
中邊本無垢，何處覓焚爇。
盛以百鍊銅，此亦不得折。
初蒙一日款，遽有千里别。
扁舟轉青齊，歲事當雨雪。
遠行不贏糧，已悟服食訣。
古来饕餮徒，頗謂一世傑。
唾壺彼何知，便爲如意缺。
觀其所用心，俱不異鼠竊。
首陽獨往人，渠自飽薇蕨。
舉頭公一笑，百慮無以絕。
江源初濫觴，末乃流不竭。
傷哉韝上鷹，一飽便飛掣。